苏辙
次韵毛国镇赵景仁唱和三首一赠毛一赠赵一自
治剧従容缓策衔，铃轩无事日清谈。
隼旟画戟明千里，纸帐绳床自一庵。
金奏屡陈容客和，玉山不动看宾酣。
我来邂逅逢宽政，忘却漂流身在南。
一纸新诗过雁衔，醒然何异接君谈。
奉亲鱼蟹兼临海，退食琴书定有庵。
一别经年真似梦，多忧不饮亦如酣。
共君友契非今日，蔽芾棠阴自剑南。
远谪江湖舳尾衔，到来辛苦向谁谈。
畏人野鹤长依岭，厌事山僧只住庵。
黄雀顿来成一饱，白醪新熟喜初酣。
疏顽近日尤堪笑，坐任飘风去自南。